Til Skatteministeriet J.nr. 2011-311-0063

23. juni 2011

**Høringssvar om udkast til bekendtgørelser om fradrag for hjælp og istandsættelse i hjemmet mv.**

Boligselskabernes Landsforening har den 15. juni 2011 modtaget ovennævnte udkast med anmodning om at fremkomme med eventuelle bemærkninger.

I denne anledning skal vi kort meddele, at Landsforeningen ikke har nogen ”tekniske” bemærkninger til bekendtgørelsesudkastene, men vi finder det fortsat urimeligt og ærgerligt, at vore lejere – på trods af lovforslagets klare intentioner om ligestilling mellem ejere, lejere og private andelshavere, jf. bl.a. de specielle bemærkninger til lovforslagets § 1 – i praksis ikke kan opnå det samme fradrag for forbedringer som ejerne. Dette skyldes som bekendt kravet om, at den enkelte lejer i givet fald skal betale direkte til den udførende håndværker, og sådan er lejelovgivningen jo ikke indrettet, idet lejerne i praksis betaler i form af en lejeforhøjelse for de lån, der optages til finansiering af de pågældende forbedringer.

På denne baggrund skal vi derfor afslutningsvist opfordre Skatteministeriet til endnu en gang at fortolke fradragsordningen gunstigst muligt for vore lejere, og hvis dette mod forventning ikke kan lade sig gøre, da snarest muligt at fremsætte det fornødne ændringslovforslag, som ville skabe den åbenbart ønskede ligestilling mellem alle befolkningsgrupper i Danmark - uafhængigt af deres valg af boform.

Med venlig hilsen

Bent Madsen / Preben Mathiesen